## Odluka o sudjelovanju osiguranih osoba u pokriću dijela troškova zdravstvene zaštite

### NN 31/1995 (9.5.1995.), Odluka o sudjelovanju osiguranih osoba u pokriću dijela troškova zdravstvene zaštite

# HRVATSKI ZAVOD ZA ZDRAVSTVENO OSIGURANJE

Na osnovi članka 50. i 103. Zakona o zdravstvenom osiguranju ("Narodne
novine" broj 75/93) i članka 14. Statute Hrvatskog zavoda za zdravstveno
osiguranje ("Narodne novine" broj 1/94), Upravno vijeće Hrvatskog
zavoda za zdravstveno osiguranje na 13. sjednici održanoj 28. ožujka 1995.
godine donijelo je

## ODLUKU

### O SUDJELOVANJU OSIGURANIH OSOBA U POKRIĆU DIJELA TROšKOVA ZDRAVSTVENE ZAŠTITE

1. OSNOVNE ODREDBE

Članak 1.

Sukladno odredbi članka 50. Zakona o zdravstvenom osiguranju (u daljnjem
tekstu: Zakon) ovom odlukom propisuje se:

- u kojim oblicima zdravstvene zaštite, čiji troškovi padaju na teret
Hrvatskog zavoda za zdravstveno osiguranje (u daljnjem tekstu: Zavod),
osigurane osobe sudjeluju u pokriću dijela tih troškova,

- iznos sudjelovanja osiguranih osoba u pokriću troškova pojedinih oblika
zdravstvene zaštite,

- koje osigurane osobe na osnovi Zakona i ove odluke ne sudjeluju u
pokriću dijela troškova zdravstvene zaštite,

- način uplate propisanog iznosa sudjelovanja osiguranih osoba u pokriću
dijela troškova zdravstvene zaštite,

- druga pitanja od značenja za provođenje ove odluke.

Članak 2.

Oblici zdravstvene zaštite u čijim troškovima sudjeluju osigurane osobe
na osnovi Zakona i ove odluke su:

1. Lijekovi izdani na recept prema općem aktu Zavoda,

2. Kućne posjete,

3. Dijagnostički, terapijski i rehabilitacijski postupci u specijalističko-konzilijarnoj
zdravstvenoj zaštiti,

4. ortopedska pomagala, te sanitarne sprave,

5. Stomatološko-protetska pomoć i stomatološko-protetski nadomjesci,

6. Svaki pregled u primarnoj zdravstvenoj zaštiti,

7. Smještaj i prehrana u bolničkoj zdravstvenoj zaštiti,

8. Smještaj i prehrana u lječilištima,

9. Prijevoz sanitetskim vozilom.

Članak 3.

Osigurane osobe koje su zdravstvenu zaštitu ostvarile u inozemstvu,
sudjeluju u troškovima te zdravstvene zaštite prema odredbama ove odluke.

Članak 4.

Iznos sudjelovauja osiguranih osoba u pokriću troškova zdravstvene zaštite
određuje se u određenom iznosu, odnosno postotku za svaki pojedini oblik
zdravstvene zaštite.

Iznos sudjelovanja iz stavke 1. ovog članka, određuje se i usklađuje
ovisno od ostvarenog korištenja pojedinog oblika zdravslvene zaštite, uzimajući
u obzir socijalne prilike osigurane osobe, te o njegovoj primjerenosti
poradi nesputavanja osiguranih osoba u korištenju zdravstvene zaštite.

ČIanak 5.

Ako je iznos sudjelovanja osiguranih osoba u pokriću troškova pojedinog
oblika zdravstvene zaštite propisan ovom odlukom, veći od cijene tog oblika
zdravstvene zaštite, osigurana osoba dužna je platiti punu cijenu tog oblika
zdravstvene zaštite.

II. OBLICI ZDRAVSTVENE ZAŠTITE I IZNOS SUDJELOVANJA OSIGURANIH
OSOBA

Članak 6.

Osigurane osobe sudjeluju u pokriću dijela troškova za lijekove izdane
na recept u ljekarni ili depou, u iznosu od 2.50 kn po jednom receptu.

lznimno od odredbe stavke 1. ovog članka, osigurane osobe ne sudjeluju
u pokriću troškova za lijek izdan na recept, koji se osiguranoj osobi osigurava
na teret sredstava Zavoda u visini od 50% od cijene lijeka.

Odredbe stavke 1. i 2. ovog članka primjenjuje se i u slučajevima nadoknađivanja
troškova za lijekove prema zahtjevu osigurane osobe.

Članak 7.

Osigurane osobe sudjeluju u pokriću dijela troškova kućne posjete doktora
medicine primarne zdravstvene zaštite koja je obavljena na zahtjev osigurane
osobe u iznosu od 11,50 kn.

Kućnom posjetom iz stavke 1. ovog članka, ne smatra se:

a) korištenje kućne posjete kao nastavak započetog korištenja zdravstvene
zaštite, prema prvobitno podnjetom zahtjevu za kućnu posjetu,

b) hitna intervencija koju u stanu osigurane osobe obavlja doktor medicine
primarne zdravstvene zaštite u službi hitne medicinske pomoći,

c) zdravstvena njega u stanu osigurane osobe,

d) patronažni posjet.

Članak 8.

Osigurane osobe sudjeluju u pokriću dijela troškova korištenja dijagnostičkih,
terapijskih i rehabilitacijskih postupaka u specijalističko-konzilijarnoj
zdravstvenoj zaštiti i to:

1. Za svaki pregled kod doktora specijalista koji se prema općem aktu
Zavoda omogućuje osiguranoj osobi na os novi uputnice, ako općim aktom
nije drukčije propisano, u iznosu od 8,00 kn.

2. Za svaki posjet osigurane osobe dijagnostičkom laboratoriju na osnovi
uputnice, bez obzira na broj i vrstu dijagnostičkih pretraga, u iznosu
od 4,00 kn.

3. Za svako dijagnostičko snimanje izabrane regije, bez obzira na broj
snimaka:

a) za EKG, rendgen, ultrazvuk i sl. u iznosu od 8,00 kn

b) za angiografiju i pretrage za koje se kontrasno sredstvo injekcijom
unosi u tijelo, u iznosu od 30,00 kn

c) za kompjuteriziranu tomografiju (CT) u iznosu od 80,00 kn

d) za magnetsku rezonancu (MR), u iznosu od 115,00 kn

4. Za svaki oblik liječenja fizikalnom medicinom i medicinskom rehabilitacijom,
i to za svaki terapijski postupak u iznosu od 1,00 kn.

Članak 9.

Osigurane osobe sudjeluju u pokriću dijela troškova za svaki pregled
u primarnoj zdravstvenoj zaštili u iznosu od 2.50 kn.

Članak 10.

Osigurane osobe sudjeluju u troškovima smještaja i prehrane (troškovi
pansiona) za vrijeme bolničkog liječenja, po danu, i to

1. Za vrijeme liječenja u općoj bolnici i u kliničkim ustanovama, te
dnevnom stacionaru u visini od 10% od cijene pansiona.

2. Za vrijeme liječenja u specijalnoj bolnici za fizikalnu medicinu
i medicinsku rehabilitaciju u visini od 20% od cijene pansiona.

Odredba stavke 1. točke 1. ovog članka ne odnosi se na slučajeve liječenja
u jedinici intenzivne skrbi.

Članak 11.

Osigurane osobe sudjeluju u pokriću dijela troškova za ortopedska pomagala,
sanitarne sprave, te stomatološko

-protetsku pomoć i stomatološko-protetske nadomjeske, na način i u visini
kako je to određeno općim aktom Zavoda.

Članak 12.

Osigurane osobe sudjeluju u pokriću dijela troškova sanitetskog prijevoza
u paušalnom iznosu od 30,00 kn kada se prijevoz koristi na udaljenosti
do 50 km, u paušalnom iznosu od 60,00 kn kada se prijevoz koristi na udajenosti
do 100 km, a u paušalnom iznosu od 100,00 kn kada se prijevoz koristi na
udaljenosti preko 100 km.

Članak 13.

Osigurane osobe koje koriste zdravstvenu zaštitu u zemljama s kojima
Republika Hrvatske nema zaključene međunarodne sporazume ili sklopljene
ugovore o socijalnom osiguranju, i koji tu zdravstvenu zaštitu koriste
putem hrvatskih konzularno-diplomatskih predstavništva, sudjeluju u pokriću
dijela troškova zdravstvene zaštite u visini desetorostrukog iznosa propisanog
ovom odlukom, ako sudjelovanje nije utvrđeno u određenom postotku od cijene
pojedinog oblika zdravstvene zaštite.

Članak 14.

Osigurane osobe koje zdravstvenu zaštitu koriste u inozemstvu na osnovi
općeg akta Zavoda iz članka 16. stavke 4. Zakona, ili ako Zavod u povodu
njihovog zahtjeva odlučuje o nadoknadi troškova korištenja te zaštite,
sudjeluju u pokriću dijela troškova u visini propisanoj ovom odlukom za
pojedine oblike zdravstvene zaštite.

III. OSIGURANE OSOBE KOJE NE SUDJELUJU U POKRIĆU DIJELA TROŠKOVA
ZDRAVSTVENE ZAŠTITE

Članak 15.

Osigurane osobe ne sudjeluju u pokriću dijela troškova zdravstvene zaštite:

1. Kada zdravstvenu zaštitu korište zbog ozljede na radu i oboljenja
od profesionalnih bolesti.

2. Kod preventivnih mjera utvrđenih planom i programom mjera zdravstvene
zaštite.

3. Prilikom liječenja od zaraznih bolesti, sukladno Zakonu o zaštiti
pučanstva od zaraznih bolesti.

4. Materinstva i djece do navršene 15-te godine života

5. Prilikom liječenja od duševnih bolesti koje predstavljaju opasnost
za njihov život, živog građana i imovinu.

6. Ako su bile sudionici domovinskog rata (vojni invalidi domovinskog
rata, osobe kojima je aktom potvrđeno sudjelovanje u domovinskom ratu).

Članak 16.

Sudjelovanja u pokriću dijela troškova zdravstvene zaštite, propisanog
ovom odlukom, oslobađaju se osigurane osobe kojima mjesečni prihod ne prelazi
iznos propisan člankom 18. ove odluke (imovinski cenzus), ako ovom odlukom
nije drukčije propisano.

Pod prihodom iz stavke 1. ovog članka, smatra se prihod iz radnog odnosa
(prihod iz radnog odnosa, od obavljanja samostalne privredne ili neprivredne
djelatnosti, od obavljanja sporednih djelatnosti, te iznos mirovine i drugih
novčanih davanja prema propisima mirovinskog i invalidskog osiguranja,
osim davanja za tuđu njegu i pomoć) i prihod od poljodjelske djelatnosti
(katastarski prihod), iskazan u mjesečnom iznosu za mjesec koji prethodi
mjesecu podnošenja zahtjeva, a koji se odnosi na svakog člana zajedničkog
kućanstva podnositelja zahtjeva.

Članovima zajedničkog kućanstva, u smislu stavke 2. ovog članka, smatraju
se supruzi (bračni i izvanbračni) neovisno od toga da li su zdravstveno
osigurani kao članovi obitelji, i članovi obitelji iz članka 6. stavke
1. točke 2., i 3. i 4. Zakona

Članak 17.

Iznimno od odredbe članka 16. stavke 2. ove odluke, ako osiguranik za
mjesec koji prethodi mjesecu podnošenja zahtjeva za oslobađanje od sudjelovanja
u pokriću dijela troškova zdravstvene zaštite ne može iskazati svoj ukupan
prihod zbog neisplaćene plaće, pravo na oslobađanje utvrdit će se na osnovi
prihoda iskazanog za posljednji mjesec koji prethodi mjesecu podnošenja
zahtjeva.

Ako se pravo na oslobađanje utvrđuje sukladno stavci 1. ovog članka
to se pravo utvrđuje prema imovinskim cenzusima iz članka 18. ove odluke
koji su vrijedili za mjesec za koji je iskazan i ukupan prihod.

Članak 18.

Pravo na oslobađanje od sudjelovanja u pokriču dijela troškova zdravstvene
zaštite, sukladno odredbi članka 16. ove odluke, osigurana osoba ima ako
njen pripadajući prihod iz radnog odnosa ne prelazi jednoipostruki iznos
minimalne plaće vrijedeće za mjesec koji prethodi mjesecu podnošenja zahtjeva,
odnosno ako njen pripadajući katastarski prihod ne prelazi mjesečni iznos
od 40,00 kn.

Iznimno od stavke 1. ovog članka, osiguranik - umirovljenik ima pravo
na oslobađanje od sudjelovanja u pokriću dijela troškova zdravstvene zaštite,
ako njegov pripadajući prihod iz radnog odnosa ne prelazi dvostruki iznos
minimalne plaće vrijedeće za mjesec koji prethodi mjesecu podnošenja zahtjeva,
odnosno ako njegov pripadajući katastarski prihod ne prelazi mjesečni iznos
od 54,00 kn.

Iznimno od stavke 1. i 2. ovog članka, osigurana osoba koja je zbog
svog trajnog tjelesnog oštećenja nepokretna ili se kreće uz pomoć druge
osobe, ili koristi odgovarajuče pomagalo, ima pravo na oslobađanje od sudjelovanja
u pokriću dijela troškova zdravstvene zaštite, ako njen pripadajući prihod
iz radnog odnosa ne prelazi trostruki iznos minimalne plaće vrijedeće na
mjesec koji prethodi mjesecu podnošenja zahtjeva, odnosno, ako njen pripadajući
katastarski prihod ne prelazi mjesečni iznos od 81,00 kn.

Ako osigurana osoba, odnosno njeno zajedničko kućanstvo osim prihoda
iz radnog odnosa ima i katastarski prihod, prihod iz radnog odnosa dijeli
se s iznosom od 1 posto iznosa utvrđenog sukladno stavci 1., 2. i 3. ovog
članka, a katastarski prihod iz stavke 1. ovog članka s 0,40, iz stavke
2. ovog članka s 0,54, odnosno iz stavke 3. ovog članka s 0,81, pa ako
zbroj oba količnika ne prelazi 100, smatra se da osigurana osoba ispunjava
uvjet za oslobađanje od sudjelovarija u pokriću dijela troškova zdravstvene
zaštite.

Činjenicu iz stavke 3. ovog članka, da je osigurana osoba zbog svog
trajnog tjelesnog oštećenja nepokretna ili zbog toga mora koristiti pomoć
druge osobe ili odgovarajuće pomagalo, utvrđuje kontrolor Zavoda na osnovi
pregleda osigurane osobe, odnosno na osnovi medicinske dokumentacije, o
čemu izdaje potvrdu koja sadrži slijedeće podatke:

- naziv područnog ureda Zavoda,

- propis na osnovi kojeg se izdaje,

- ime i prezime osigurane osobe,

- dg. bolesti ili stanja,

- oznaku medicinske dokumentacije na osnovi koje je dana ocjena,

- ocjenu kontrolora o nepokretnosti ili o pokretnosti osigurane osobe
uz pomoć druge osobe ili pomagala,

- ime, prezime i potpis kontrolora Zavoda.

Članak 19.

Pod minimalnom plaćom u smislu ove odluke podrazumijeva se minimalna
plaća u Republici Hrvatskoj umanjena za propisane obvezne doprinose.

Članak 20.

Iznimno od odredbe članka 16. ove odluke, od sudjelovanja u pokriću
dijela troškova zdravstvene zaštite, propisanog ovom odlukom, oslobađaju
se i:

1. Osiguranici - članovi obitelji pripadnika Hrvatske vojske i Ministarstva
unutarnjih poslova (supruzi, djeca i roditelji) poginulih ili umrlih od
posljedica ranjavanja u domovinskom ratu,

2. Osiguranici - članovi obitelji pripadnika Hrvatske vojske i Ministarstva
unutarnjih poslova (supruzi, djeca i roditelji) nestalih ili zatočenih
u domovinskom ratu,

3. Osiguranici - umirovljenici, kojima je administrativna komisija Vlade
Republike Hrvatske rješenjem priznala status bivših političkih zatvorenika,

4. Osobe kojima je priznat status pripadnika hrvatske domovinske vojske,

5. Osiguranici - osobe kojima je prema ranije vrijedećem propisu, rješenjem
priznat status sudionika narodnooslobodilačkog rata,

6. Osiguranici - dobrovoljni davaoci krvi koji su nosioci priznanja
za pedeset ili više davanja krvi, te davaoci dijelova ljudskog tijela u
svrhu liječenja,

7. Osiguranici - štićenici socijalnih ustanova, za koje nadležno tijelo
socijalne skrbi u cijelosti ili djelomice snosi troškove skrbi,

8. Osiguranici - prognanici, odnosno prognanici-povratnici.

Članak 21.

Osigurane osobe ne sudjeluju u pokriću dijela troškova zdravstvene zaštite
kada zdravstvenu zaštitu koriste kao hitnu medicinsku pomoć, samo dok takva
pomoć traje.

III. NAČIN NAPLATE SUDJELOVANJA OSIGURANIH OSOBA U POKRIĆU DIJELA
TROŠKOVA ZDRAVSTVENE ZAŠTITE

Članak 22.

Iznose sudjelovanja u pokriću dijela troškova pojedinih oblika zdravstvene
zaštite propisanih ovom odlukom, naplaćuje neposredno osiguranoj osobi
zdravstvena ustanova, odnosno zdravstveni djelatnik privatne prakse, a
za korištenje zdravstvene zaštite u inozemstvu nadležno diplomatsko konzularno
predstavništvo, odnosno Zavod prilikom odlučivanja o zahtjevu osigurane
osobe.

Iznosi sudjelovanja iz stavke 1. ovog članka, ne naplaćuju se osiguranoj
osobi samo u slučaju kada je na osnovi odgovarajuće medicinske dokumentacije,
odnosno isprave kojom se dokazuje stutus osigurane osobe Zavoda, odnosno
potvrde Zavoda iz članka 24. ove odluke, moguće utvrditi da osigurana osoba
nije obvezna sudjelovati u pokriću dijela troškova zdravstvene zaštite.

Zdravstvena ustanova, odnosno zadravstveni djelatnik iz stavke 1. ovog
članka, dužan je osiguranoj osobi prilikom naplate propisanog iznosa sudjelovanja
izdati potvrdu koja mora sadržavati slijedeće podatke:

- naziv zdravstvene ustanove, odnosno zdravstvenog djelatnike privatne
prakse,

- ime i prezime korisnika zdravstvene zaštite,

- dijagnozu bolesti,

- naplaćeni iznos sudjelovanja,

- pečat zdravstvene ustanove, te potpis osobe koja je izdala potvrdu.

Članak 23.

Podatak da osigurana osoba ne sudjeluje u pokriću dijela troškova zdravstvene
zaštite, osim za slučajeve iz članka 15. točke 1. - 5. ove odluke, u ispravu
kojom se dokazuje status osigurane osobe Zavoda, unosi i ovjerava nadležni
područni ured Zavoda.

Podatak iz stavke 1. ovog članka glasi: "osigurana osoba oslobođena
je pokrića troškova zdravstvene zaštite, na osnovi članka\_\_ odluke.Oslobađanje
vrijedi do\_\_"

Članak 24.

Iznimno od odredbe članka 23. ove odluke, osigurana osoba, kojoj je
nakon 1. prosinca 1994. godine izdana nova iskaznica zdravstveno osigurane
osobe, propisana odlukom o sadržaju i obliku isprave kojom se dokazuje
status osigurane osobe Hrvatskog zavoda za zdravstveno osiguranje ("Narodne
novine" broj 57/94), pravo da ne sudjeluje u pokriću dijela troškova
zdravstvene zaštite dokazuje potvrdom Zavoda.

Potvrda iz stavke 1. ovog članka veličine je 85,6 x 53,98 mm, a izrađena
je od tvrdog bijelog papira, čiji su sadržaj i oblik otiskani uz ovu odluku
i čine njen sastavni dio.

Članak 25.

Osigurane osobe koje su prema odredbama ove odluke oslobođene sudjelovanja
u pokriću dijela troškova zdravstvene zaštite, oslobođene su u trajanju:

1. Trajno - u slučajevima iz članka 15. točke 6. i članka 20. točke
1, 3, 4, 5. i 6. ove odluke,

2. Jedne godine od dana priznavanja tog prava, odnosno do dana prestanka
razloga zbog kojih je to pravo priznato - u slučajevima iz članka 16. i
20. točke 7. ove odluke,

3. Do povratka nestale ili zatočene osobe - u slučajevima iz članka
20. točke 2. ove odluke,

4. Za vrijeme dok imaju priznat status prognanika, odnosno prognanika
- povratnika.

Nakon isteka roka iz stavke 1. točke 2. ovog članka, područni ured Zavoda,
na zahtjev osigurane osobe, produžit će rok oslobađanja od sudjelovanja,
ako za to postoje i dalje razlozi propisani ovam Odlukom.

Članak 26.

Doktor medicine primarne zdravstvene zaštite dužan je prilikom propisivanja
lijeka na recept, odnosno izdavanje uputnice za korištenje specijalističko-konzilijarne
i bolničke zdravstvene zaštite, na osnovi podataka iz isprave kojom se
dokazuje status osigurane osobe Zavoda, odnosno potvrde iz članka 24.,
te odredaba članka 15. točke 1. do 5. ove odluke naznačiti na receptu,
odnosno uputnici, da je osigurana osoba oslobođena sudjelovanja u pokriću
dijela troškova zdravstvene zaštite.

Članak 27.

Ugovorom između zdravstvene ustanove, odnosno zdravstvenog djelatnika
privatne prakse i Zavoda, određuju se međusobni odnosi u svezi s obračunom
i evidencijom sredstava ostvarenih naplatom sudjelovanja osiguranih osoba
u troškovima zdravstvene zaštite propisanih ovom odlukom.

Članak 28.

Stupanjem na snagu ove odluke, prestaje vrijediti odluka o sudjelovanju
osiguranih osoba u pokriću dijela troškova zdravstvene zaštite ("Narodne
novine" broj 9/94 i 89/94).

Članak 29.

Ova odluka stupa na snagu osmog dana od dana objave u "Narodnim
novinama".

Klasa: 025-04/95-01/15

Urbroj: 338-01-24-95-1

Zagreb, 28. ožujka 1995.

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić**, v. r.

Odluka, NN 31/1995-613
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)